b'\n_START_ARTICLE_\nKarl Sederholm\n_START_PARAGRAPH_\nKarl Sederholm (6. kes\xc3\xa4kuuta 1789 Tuusula \xe2\x80\x93 27. kes\xc3\xa4kuuta 1867 Nefedjevo, Tulan kuvernementti, Ven\xc3\xa4j\xc3\xa4) oli suomalainen pappi ja uskonnonfilosofi._NEWLINE_Sederholmin vanhemmat olivat tilanomistaja, kuninkaallinen sihteeri Karl Albrekt Sederholm ja Ulrika Dorotea Olander. H\xc3\xa4n k\xc3\xa4vi Porvoon lukiota ja p\xc3\xa4\xc3\xa4si ylioppilaaksi Turussa 1807. Sederholm suoritti pedagogian tutkinnon 1808 ja vuonna 1825 h\xc3\xa4n v\xc3\xa4itteli tohtoriksi K\xc3\xb6nigsbergiss\xc3\xa4._NEWLINE_Sederholm vihittiin papiksi Etel\xc3\xa4-Ven\xc3\xa4j\xc3\xa4lle saksankieliseen evankeliseen yhteis\xc3\xb6\xc3\xb6n vuonna 1811. H\xc3\xa4net erotettiin 1820 pappisvirasta "harhaoppisena", koska h\xc3\xa4n vastusti valtav\xc3\xa4est\xc3\xb6n harjoittamaa k\xc3\xa4\xc3\xa4nnytystoimintaa. My\xc3\xb6hemmin h\xc3\xa4n toimi Moskovassa ja l\xc3\xa4hialueilla koulun rehtorina, uskonnonopettajana, saarnaajana ja pastorina. Viimeksi Sederholm asui poikansa luona Tulan kuvernmentissa._NEWLINE_Sederholm julkaisi useita tutkielmia erityisesti uskonnonfilosofian alalta pyrkien sovittamaan uskonnon ja filosofian yhteen. Sen lis\xc3\xa4ksi h\xc3\xa4n kirjoitti oppikirjoja ja runoja sek\xc3\xa4 k\xc3\xa4\xc3\xa4nsi kirjoja._NEWLINE_Sederholmin puoliso oli Henriette Johanna Christine F\xc3\xbcrstenau (k. 1867). H\xc3\xa4n oli filosofi Carl Robert Sederholmin (1818\xe2\x80\x931903) set\xc3\xa4.'